## Pravilnik o načinu pregleda umrlih te o utvrđivanju vremena i uzroka smrti

### NN 121/1999 (19.11.1999.), Pravilnik o načinu pregleda umrlih te o utvrđivanju vremena i uzroka smrti

# MINISTARSTVO ZDRAVSTVA

Na temelju članka 170. Zakona o zdravstvenoj zaštiti ("Narodne novine"
broj 1/97 - pročišćeni tekst) ministar zdravstva donosi

## PRAVILNIK

### O NAČINU PREGLEDA UMRLIH TE O UTVRĐIVANJU VREMENA I UZROKA SMRTI

Članak 1.

Ovim Pravilnikom utvrđuje se način pregleda umrlih osoba te način utvrđivanja
vremena i uzroka smrti.

Članak 2.

Ni jedan se umrli odnosno mrtvorođeni ne smije pokopati ili kremirati
dok se nad njim ne obavi pregled.

Članak 3.

Pregled osoba umrlih u bolničkim zdravstvenim ustanovama obavljaju doktori
medicine koje za to odredi zdravstvena ustanova.

Pregled umrlih osoba izvan zdravstvene ustanove obavljaju doktori medicine
ili iznimno i drugi za to osposobljeni zdravstveni djelatnici sukladno
članku 163. stavku 3. Zakona o zdravstvenoj zaštiti (u daljem tekstu: mrtvozornici).

Kontrolni pregled umrlih osoba prije kremiranja obavljaju mrtvozornici
koje imenuje Gradska skupština Grada Zagreba.

Kontrolni pregled umrlog prije kremiranja ne može obaviti mrtvozornik
koji je obavio pregled umrlog.

Članak 4.

Županijska skupština, odnosno Gradska skupština Grada Zagreba:

a) utvrđuje za područje jedne ili više općina odnosno grada potreban
broj mrtvozornika, kao i uže područje na kojem će svaki od njih obavljati
pregled umrlih - vodeći kod toga računa o matičnim područjima i o udaljenosti
pojedinih naselja;

b) imenuje mrtvozornike osim onih iz stavka 1. članka 3. ovog Pravilnika;

c) određuje tijelo državne uprave ili zdravstvenu ustanovu za obavljanje
nadzora nad djelatnošću pregleda umrlih i nad radom mrtvozornika na području
općine i vođenje očevidnika o mrtvozornicima za područje županije, odnosno
Grada Zagreba.

d) određuje visinu naknade za obavljene preglede umrlih osoba te za
putne troškove mrtvozornika koji se isplaćuju iz proračuna županije, odnosno
Grada Zagreba.

Zdravstvene ustanove iz stavka 1. članka 3. ovog Pravilnika izvješćuju
nadležno tijelo državne uprave prema svom sjedištu o doktorima medicine
koji su određeni za pregled osoba umrlih u zdravstvenim ustanovama.

O svakom imenovanju mrtvozornika nadležno tijelo državne uprave obavješćuje
nadležnog matičara.

Članak 5.

Svojstvo mrtvozornika dokazuje se posebnom iskaznicom.

Iskaznica se izdaje na obrascu koji je tiskan u prilogu ovog Pravilnika
i njegov je sastavni dio.

Članak 6.

Za mrtvozornika se ne mogu imenovati doktori medicine kirurških grana
medicine i medicinske sestre primaljskog smjera.

Doktor medicine - mrtvozornik u zdravstvenoj ustanovi ne može obaviti
pregled umrle osobe koju je liječio neposredno prije njezine smrti.

Članak 7.

Pregled umrlog obavlja ovlašteni mrtvozornik u pravilu na mjestu smrti
u roku od 12 sati nakon nastupa smrti, najkasnije u roku od 12 sati od
primitka obavijesti o slučaju smrti odnosno mrtvorođenja.

Prijenos mrtvog tijela u mrtvačnicu može se dozvoliti tek nakon što
je mrtvozornik sigurno utvrdio smrt.

Članak 8.

Pri pregledu mrtvozornik utvrđuje smrt, odnosno mrtvorođenost te vrijeme
i uzrok smrti.

U svim slučajevima sumnje na prividnu smrt (osobito slučaja ugušenja,
vješanja, utapljanja, udara groma ili električne struje, srčanog udara
i slično), ako na tijelu nema znakova smrti, mrtvozornik je obvezan poduzeti
postupak oživljavanja.

Nakon što je utvrdio smrt, odnosno mrtvorođenost, mrtvozornik ispituje
okolnosti pod kojima je nastupila i utvrđuje uzrok smrti. Podatke o mjestu,
vremenu i uzroku smrti umrle osobe prikuplja od ukućana i drugih osoba,
koristeći za to i medicinsku dokumentaciju o liječenju umrlog. Građani
su obvezni dati mrtvozorniku podatke koji su im poznati i omogućiti mu
nesmetano obavljanje pregleda.

Doktor medicine koji je u posljednjoj bolesti prije smrti liječio umrlu
osobu, obvezan je na traženje mrtvozornika dati izvješće radi lakšeg utvrđivanja
uzroka smrti.

Članak 9.

Prilikom ispitivanja i utvrđivanja okolnosti pod kojima je smrt nastupila,
svaki se slučaj smrti dijeli prema načinu na koji je smrt nastupila na:

a) prirodnu smrt, ili

b) nasilnu smrt (nesretni slučaj, samoubojstvo, ubojstvo).

Članak 10.

Kada mrtvozornik ustanovi ili posumnja da je uzrok smrti zarazna bolest,
obvezan je poduzeti najnužnije mjere za sprečavanje širenja zaraze i o
tome je obvezan bez odgađanja izvijestiti nadležnu službu Zavoda za javno
zdravstvo županije, odnosno Grada Zagreba i nadležno tijelo državne uprave
koje obavlja poslove sanitarne inspekcije.

Kada se radi o nasilnoj smrti odnosno kada mrtvozornik posumnja da je
smrt prouzročena kaznenim djelom ili u svezi sa izvršenjem kaznenog djela,
obvezan je o tome odmah obavijestiti ovlaštene osobe nadležnog tijela unutarnjih
poslova i pobrinuti se da se ne izgube tragovi mogućeg kaznenog djela.

Kada se radi o nagloj smrti, a uzrok joj je nepoznat, odnosno nejasan,
mrtvozornik je obvezan zatražiti provedbu obdukcije. Obdukciju u pravilu
treba obaviti doktor medicine specijalist sudske medicine, a kad u gradu
u kojem se obavlja obdukcija nema doktora medicine te specijalnosti, tada
obdukciju može obaviti doktor medicine specijalist patološke anatomije.
Doktor medicine koji je obavio obdukciju obvezan je o obdukciji obavijestiti
tijelo državne uprave, odnosno zdravstvenu ustanovu određenu za nadzor
nad radom mrtvozornika uz dostavu pisanog nalaza o obdukciji.

Članak 11.

Nakon izvršenog pregleda, kada je nastup smrti utvrđen i uzrok smrti
poznat, mrtvozornik ispunjava na propisanim obrascima prijavu o smrti i
potvrdu o smrti.

Obrasci prijave o smrti i potvrde o smrti tiskani su u prilogu ovoga
Pravilnika i čine njegov sastavni dio.

Prijava i potvrda o smrti ispunjava se u dva primjerka. Jedan primjerak
prijave i oba primjerka potvrde smrti mrtvozornik predaje, odnosno dostavlja
nadležnom matičaru najkasnije u roku od tri dana od obavljenog pregleda.

Mrtvozornik će od doktora medicine koji je u posljednjoj bolesti prije
smrti liječio umrlu osobu ili je u slučaju nasilne smrti nazočio očevidu,
odnosno od doktora medicine koji je obavio obdukciju pribaviti izvješće
o uzroku smrti, a ako to nije moguće zatražit će da se izvješće dostavi
nadležnom matičaru.

Izvješće o uzroku smrti popunjava i potpisuje doktor medicine iz stavka
4. ovoga članka na obrascu potvrda o smrti.

Drugi primjerak prijave o smrti mrtvozornik zadržava kao prilog očevidnika
koji je obvezan voditi o obavljenim pregledima umrlih.

Obrazac očevidnika iz stavka 6. ovoga članka tiskan je u prilogu ovoga
Pravilnika i njegov je sastavni dio.

Članak 12.

Nakon popunjavanja prijave o smrti, mrtvozornik izdaje dozvolu za pokop
umrloga na obrascu koji je tiskan u prilogu ovoga Pravilnika i njegov je
sastavni dio.

U slučaju iz stavka 2. i 3. članka 10. ovoga Pravilnika mrtvozornik
može izdati dozvolu za pokop tek nakon odobrenja nadležnog tijela, odnosno
nakon što se obdukcijom utvrdi uzrok smrti.

Pokop umrloga se obavlja u pravilu u vremenu od 24 do 48 sati od nastupa
smrti.

Na osnovi posebnog odobrenja županijskog odnosno gradskog sanitarnog
inspektora, u slučaju smrti od zarazne bolesti, mrtvorođenosti ili ako
je nad umrlom osobom obavljena obdukcija, pokop se može obaviti i prije
isteka roka od 24 sata odnosno poslije isteka roka od 48 sati.

Iznimno, prije pokopa ili kremiranja tijela umrle osobe koja nema obitelji
i koja se tome za života nije izričito protivila u pisanom obliku te ako
nitko u roku od 48 sati nije podnio zahtjev za pokop ili kremiranje, uz
odobrenje etičkog povjerenstva Hrvatske liječničke komore može se koristiti
u nastavne svrhe.

U nastavne svrhe iz stavka 5. ovoga članka, uz odobrenje etičkog povjerenstva
Hrvatske liječničke komore može se koristiti i tijelo umrle osobe koja
nije živjela sa članovima svoje obitelji, ako se ta osoba za života tome
nije izričito protivila u pisanom obliku te ako se tome u pisanom obliku
ne protive njezin bračni drug, roditelji, punoljetno dijete ili skrbnik.

O slučaju iz stavka 5. i 6. ovoga članka Hrvatska liječnička komora
obvezna je izvijestiti nadležno tijelo državne uprave ili zdravstvenu ustanovu
koja obavlja nadzor nad djelatnošću pregleda umrlih i nad radom mrtvozornika.

Članak 13.

Kontrolni pregled umrlih prije kremiranja se sastoji od:

- uvida u prijavu smrti te uvida u osobne isprave umrle osobe (osobna
iskaznica, putovnica ili vozačka dozvola umrle osobe), a za umrle iz drugih
država potreban je i uvid u međunarodnu posmrtnu putovnicu;

- pregleda umrlih osoba.

Članak 14.

Kontrolnom pregledu umrlih osoba prije kremiranja uz mrtvozornika treba
biti nazočan i ovlašteni predstavnik krematorija.

Članak 15.

Nakon što obavi kontrolni pregled umrle osobe, utvrdi identitet, stanje
zubala, pregled odijela i eventualno priloženih predmeta u lijesu, uz navođenje
datuma i sata pregleda mrtvozornik potpisuje zapisnik.

Zapisnik iz stavka 1. ovoga članka potpisuje i nazočni ovlašteni predstavnik
krematorija.

Članak 16.

Po obavljenom kontrolom pregledu umrlog mrtvozornik je obvezan zapečatiti
lijes i popuniti obrazac koji mora sadržavati ime i prezime, broj prijemne
evidencije, podatke o umrlom, datum i sat dozvoljenog kremiranja, pečat,
potpis mrtvozornika te datum i sat obavljenog kontrolnog pregleda.

Nakon pečaćenja lijesa mrtvozornik koji je obavio kontrolni pregled
obvezan je ispuniti obrazac dozvole za kremiranje koji je tiskan u prilogu
ovoga Pravilnika i njegov je sastavni dio. Dozvola se predaje upravi krematorija,
a kopija dozvole za kremiranje vraća se mrtvozorniku koji je obavio kontrolni
pregled.

Članak 17.

Lijes s umrlom osobom do kremiranja mora ostati u prostoru krematorija
određenom za tu namjenu, a za to je odgovorna uprava krematorija.

Članak 18.

Svaki mrtvozornik vodi očevidnik o izvršenim pregledima umrlih osoba
na obrascu koji je tiskan u prilogu ovoga Pravilnika i njegov je sastavni
dio.

U očevidnik se unose kronološkim redom obavljeni pregledi umrlih s osnovnim
podacima iz prijave o smrti. Na svakoj prijavi o smrti naznačuje se redni
broj pod kojim je ista uvedena u očevidnik o pregledu umrlog.

Očevidnik o pregledu umrlih vodi se za svaku godinu u posebnom uvezu.
Krajem godine očevidnik se zaključuje, a ovjerava ga tijelo državne uprave
ili zdravstvena ustanova određena za poslove nadzora nad radom mrtvozornika.
Pri ovjeri naznačuje se ukupan broj obavljenih i upisanih pregleda umrlih
tijekom prethodne godine.

Očevidnik o izvršenim pregledima umrlih osoba može se voditi i putem
računala. U tom slučaju treba se osigurati zaštita od neovlaštenog ulaska
u bazu podataka te registracija svakog unosa ili pregleda baze s podatkom
o osobi koja je taj posao obavljala.

Članak 19.

O izvršenim kontrolnim pregledima umrlih prije kremiranja mrtvozornik
vodi posebni očevidnik kronološkim redom s osnovnim podacima iz zapisnika
o obavljenom kontrolnom pregledu.

Članak 20.

Očevidnik mrtvozornika, koji se obvezno vodi u svakoj županiji prema
odredbama članka 4. stavka 1. točke c) ovog Pravilnika treba sadržavati
sljedeće podatke:

- prezime i ime mrtvozornika, godinu rođenja i mjesto prebivališta (adresa),
zanimanje, kad je i gdje osposobljen za obavljanje pregleda umrlih, područje
na kojem pojedini mrtvozornik obavlja pregled umrlih, dan nastupa mrtvozorničke
dužnosti i dan razrješenja od te dužnosti.

Članak 21.

Ovaj Pravilnik stupa na snagu osmog dana nakon objave u "Narodnim novinama".

Klasa: 011-01/99-01/0103
Urbroj: 534-02-30-99
Zagreb, 11. studenoga 1999.

Ministar
**prof. dr. sc. Željko Reiner,** v. r.

![](dodatni/371470.gif)

![](dodatni/371471.gif)

![](dodatni/371472.gif)

![](dodatni/371473.gif)

REPUBLIKA HRVATSKA
\_\_\_\_\_\_\_\_\_\_\_\_\_\_\_\_\_\_\_\_\_\_\_\_
\_\_\_\_\_\_\_\_\_\_\_\_\_\_\_\_\_\_\_\_\_\_\_\_
\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**DOZVOLA ZA POKOP UMRLE OSOBE**

Danas u \_\_\_\_\_\_\_\_\_\_\_\_\_ sati pregledao sam mrtvo tijelo - leš pokojnika \_\_\_\_\_\_\_\_\_\_\_\_\_
  i ustanovio da je
smrt nastupila dana \_\_\_\_\_\_\_\_\_\_\_\_\_  godine u  \_\_\_\_  sati.

Budući da sukladno odredbama članka 10. Pravilnika o načinu pregleda
umrlih te o utvrđivanju vremena i uzroka
smrti ne postoje zapreke za pokop, a prijava - potvrda o smrti je ispunjena,
**dozvoljava** se pokop umrloga.

Pokop se mora obaviti najkasnije dana \_\_\_\_\_\_\_ do \_\_\_\_\_\_\_ sati.

U \_\_\_\_\_\_\_\_\_\_\_\_\_ dana \_\_\_\_\_\_\_\_\_\_\_\_\_ godine.

M. P.

                                                                        Mrtvozornik
                                                                  \_\_\_\_\_\_\_\_\_\_\_\_\_\_\_\_

REPUBLIKA HRVATSKA
\_\_\_\_\_\_\_\_\_\_\_\_\_\_\_\_\_\_\_\_\_\_\_

**DOZVOLA ZA KREMIRANJE
UMRLE OSOBE**

Danas u \_\_\_\_\_\_\_\_\_\_ sati obavio sam kontrolni pregled i utvrdio identitet
pokojnika \_\_\_\_\_\_\_\_\_\_\_\_\_\_\_\_\_\_\_\_\_\_\_.

Budući da sukladno odredbama članka 10. Pravilnika o načinu pregleda
umrlih te o utvrđivanju vremena i uzroka smrti
ne postoje zapreke za kremiranje, **dozvoljava** se kremiranje umrloga.

Kremiranje će se obaviti najkasnije dana \_\_\_\_\_\_ godine do \_\_\_\_\_\_\_\_\_\_\_\_ sati.

U \_\_\_\_\_\_\_\_\_\_\_\_  dana \_\_\_\_\_\_\_\_\_\_\_\_  godine.

M. P.

                                                                                                                                  Mrtvozornik
                                                                                                                             \_\_\_\_\_\_\_\_\_\_\_\_\_\_\_\_

(format arak 41,8x29,8)
\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
     (područje mrtvozorničke djelatnosti)

**OČEVIDNIK O OBAVLJENIM PREGLEDIMA UMRLIH U GODINI**

|  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- |
|  | Prezime i ime  umrlog (prezime  prije zaključenja  braka | Spol     M         ili   Ž | Datum     smrti | Mjesto  smrti   općina | Uzrok     smrti | Da li je   i tko je   liječio   umrlog | Datum i  mjesto rođenja  umrlog | Posljednje  prebivalište   adresa | Držav-     ljanstvo | Bračno stanje     prezime i ime   bračnog druga | Prezime i       ime roditelja       oca - majke | Napomena |
| 1. | 2. | 3. | 4. | 5. | 6. | 7. | 8. | 9. | 10. | 11. | 12. | 13. |

Pravilnik, NN 121/1999-1956
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)